Bokke trek Roos en kie vir oefenkamp naderEvan Roos. Foto: GB Jordaan . Die Springbok-bestuur het besluit om Manie Libbok, Sascha Mngomezulu en Evan Roos deel van die nasionale oefenkamp op Stellenbosch te maak. Daarteenoor sal Johan Goosen en Elrigh Louw nie meer die voorbereidingsessies bywoon nie. Goosen is nog op die herstelpad nadat hy harsingskudding opgedoen het, terwyl Louw sy enkel in Vrydagaand se wedstryd tussen die Bulls en Benetton beseer het. Met ŉ groot groep spelers wat binnekort na Europa sal vertrek – benewens die Springbok-span sal ŉ SA A-groep ook volgende week bekend gemaak word – het Rassie Erasmus gesê dat dit sin maak dat die Stormers-spelers saam met die nasionale groep oefen. Hulle sal dan weer toegelaat word om saam met hul franchise-span vir die komende Verenigde Rugbykampioenskap-wedstryd teen die Lions te slyp. “Evan het reeds sy Springbok-buiging gemaak, terwyl Sacha en Manie vir die eerste keer aan die nasionale opset blootgestel sal word. Hoewel dit ŉ kort kamp is, sal dit vir hulle ervaringsgewys van onskatbare waarde wees. Ons is opgewonde om te sien hoe hulle by die groep inskakel en wat hulle alles op die veld kan doen,” het SA Rugby se direkteur van rugby gesê. Johan Goosen in aksie vir die Springbokke. Foto: AFP. Goosen was vroeër die enigste deurwinterde losskakel wat die kamp sou bywoon, maar sy ontydige besering het dinge vir die Bok-bestuur deurmekaar gekrap. Volgens Erasmus sal dit vir eers beter wees as die 30-jarige losskakel by die Bulls bly en saam met sy span vir Sondag se wedstryd teen die Sharks voorberei. “Gelukkig het hy vroeër vanjaar ons belyningskamp bygewoon en hy is bekend met ons opset en strukture.” Dan word daar berig dat Louw vir tot agt weke op die krukkelys kan wees. “Dit is ŉ groot jammerte dat Elrigh beseer is, maar ons sal beslis ŉ oog op die omvang van sy besering hou; selfs al lyk dit nie nou of hy beskikbaar vir die toer sal wees nie.” Spelers wat na die oefenkamp genooi is: Voorspelers: Thomas du Toit, Steven Kitshoff, Frans Malherbe, Ox Nché, Malcolm Marx, Bongi Mbonambi, Lood de Jager, Eben Etzebeth, Salmaan Moerat, Pieter-Steph du Toit, Siya Kolisi, Evan Roos, Kwagga Smith, Deon Fourie en Franco Mostert. Agterspelers: Faf de Klerk, Jaden Hendrikse, Manie Libbok, Sacha Mngomezulu, Jesse Kriel, Damian de Allende, Kurt-Lee Arendse, Willie le Roux, Makazole Mapimpi, Canan Moodie, S’bu Nkosi en Damian Willemse. Springbokke-bepalings: 5 November teen Ierland 12 November teen Frankryk 19 November teen Italië 26 November teen Engeland SA A-span se bepalings: 10 November teen Munster 17 November teen Bristol Bears.